In wat as na die stryd tussen die twee Amerikas verwys word, het die sogenaamde reënboog-kiesers – vroue, swart mense en immigrante – teen die ouer, wit Trump-ondersteuners in die Republikeinse Party te staan gekom.
Die wittebrood is verby. Die kiesers wil hê die president moet dopgehou word, eerder as wat hy ’n blanko tjek kry.
Nancy Pelosi, leier van die Demokrate in die huis van verteenwoordigers, sê die oorwinning gaan oor meer as net die mededinging tussen die Demokrate en Republikeine – dit gaan oor die herstel van die Amerikaanse grondwet se wigte en teenwigte, en die implikasies daarvan vir die Trump-regering.
Volgens The New York Times het Pelosi vroeër aangedui dat die Demokrate nie gaan probeer om Trump in ’n staat van beskuldiging te plaas nie. Maar sy tydjie van maak en breek soos hy wil, beledigings uitdeel, wilde twiets en nóg wilder spronge in beleid, is egter vir eers op ’n einde.
Dit sal alles bepaal of hy oor twee jaar ’n kans staan om as president herverkies te word. Hoewel hy altyd goed sal vaar in die konserwatiewe, landelike state, gaan hy moeilik wen sonder die steun van die onafhanklike kiesers – en dié groep het met minstens 12% van hom af weggedraai.
Hoewel die Republikeinse Party steeds die senaat beheer, sal dit egter aansienlik moeiliker wees vir Trump om omstrede wetgewing deur te voer.
“Wanneer die Demokrate wen, en ons sal vanaand wen, sal ons ’n kongres hê wat oop, deursigtig en verantwoordbaar aan die mense van Amerika is,” het Pelosi Dinsdagaand gesê voordat die laaste uitslae bekend gemaak is.
Alexandria Ocasio-Cortez, nuwe Demokratiese kongreslid vir New York en een van die leiers in die reënboog-koalisie, het gesê dit is nie ’n veldtog van die Demokrate nie, maar ’n “beweging vir maatskaplike, ekonomiese en rasse-geregtigheid in die Verenigde State van Amerika”.